ಮೊಳಕಾಲ್ಮುರು: ಕೋತಲಗುಂದಿ ಕುಡಿಯುವ ನೀರು ಕಾಮಗಾರಿಗೆ ಮರು ಚಾಲನೆ ಮೊಳಕಾಲ್ಮುರು: ಪಟ್ಟಣದ ಕೋತಲಗುಂದಿ ಕೆರೆಯಿಂದ ಕುಡಿಯುವ ನೀರು ನೀಡುವ ಕಾಮಗಾರಿಗೆ ಸೋಮವಾರದಿಂದ ಪಟ್ಟಣ ಪಂಚಾಯಿತಿ ಮರು ಚಾಲನೆ ನೀಡಿದೆ. 2 ವರ್ಷಗಳ ಹಿಂದೆ ಪಟ್ಟಣ ವ್ಯಾಪ್ತಿಯಲ್ಲಿ ಕುಡಿಯುವ ನೀರಿನ ತೀವ್ರ ಸಮಸ್ಯೆ ಎದುರಾಗಿರುವುದರಿಂದ ಸಚಿವ ಬಿ. ಶ್ರೀರಾಮುಲು ಸೂಚನೆಯಂತೆ ರಾಜ್ಯ ಹಣಕಾಸು ಯೋಜನೆಯಡಿ 50 ಲಕ್ಷ ವೆಚ್ಚದಲ್ಲಿ ಕೋತಲಗುಂದಿ ಕೆರೆಯಲ್ಲಿ 6 ಕೊಳವೆಬಾವಿಗಳನ್ನು ಕೊರೆಸಿ ನೀರು ನೀಡುವ ಕಾರ್ಯಕ್ಕೆ ಚಾಲನೆ ನೀಡಲಾಗಿತ್ತು. 6 ಕೊಳವೆಬಾವಿಗಳ ಪೈಕಿ ಐದರಲ್ಲಿ ಉತ್ತಮ ಪ್ರಮಾಣದಲ್ಲಿ ನೀರು ಸಿಕ್ಕಿತ್ತು. ಆದರೆ, ಮಳೆ ನೀರು ಹೆಚ್ಚು ಶೇಖರಣೆಯಾದ ಕಾರಣ ಮೋಟರ್ ಅಳವಡಿಸಿ ನೀರು ನೀಡಲು ಅಡ್ಡಿಯಾಗಿತ್ತು. ಈಗಲೂ ಕೆರೆಯಲ್ಲಿ ನೀರಿರುವುದರಿಂದ ಕೊಳವೆಬಾವಿಗಳು ಇರುವ ಸ್ಥಳದವರೆಗೆ ಇಟ್ಟಿಗೆ, ಕಲ್ಲಿನ ಬೆಡ್ ನಿರ್ಮಿಸಲಾಗಿದೆ. ಎಲ್ಲಾ 5 ಕೊಳವೆಬಾವಿಗಳಿಗೆ ಮೋಟರ್ ಅಳವಡಿಸಲಾಗುವುದು ಎಂದು ಮುಖ್ಯಾಧಿಕಾರಿ ಕಾಂತರಾಜ್ ತಿಳಿಸಿದ್ದಾರೆ. ಇದಕ್ಕೆ ಸಂಬಂಧಪಟ್ಟಂತೆ ಲಕ್ಷ ಲೀಟರ್ ಸಾಮರ್ಥ್ಯದ ನೆಲತೊಟ್ಟಿಯನ್ನು ನಿರ್ಮಿಸಲಾಗಿದ್ದು, ಕೆರೆಯ ತನಕ ಪೈಪ್ಲೈನ್ ಕಾಮಗಾರಿ ಮಾಡಲಾಗಿದೆ. ವಿದ್ಯುತ್ ಸಂಪರ್ಕ ಸಹ ಕಲ್ಪಿಸಲಾಗಿದ್ದು, 1015 ದಿನಗಳ ಒಳಗಾಗಿ ನೀರು ನೀಡಲಾಗುವುದು ಎಂದು ಪಟ್ಟಣ ಪಂಚಾಯಿತಿ ಅಧ್ಯಕ್ಷ ಪಿ. ಲಕ್ಷ್ಮಣ್ ಪ್ರಜಾವಾಣಿ ಗೆ ತಿಳಿಸಿದರು.